**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.02.2022, ora 08.00 – 17.02.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 17.02.2022, ora 07.00**

**RÂURI**

**Debitele au fost, în general, staționare**, exceptând râurile din bazinele hidrografice: Vișeu, Iza, Tur, Someș, unde au fost în ușoară scădere.

Debitele se situează la valori sub mediile multianuale lunare, cu coeficienţi moduli cuprinşi între 30-80%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Crișuri, Barcău, cursul mijlociu și inferior al Someșului, cursul inferior al Lăpușului, cursurile superioare ale Siretului, Moldovei și Trotușului și mai mici (sub 30% din normalele lunare) pe râurile din bazinele hidrografice: Crasna, Vedea, Bârlad, Râmnicu Sărat, Tazlău, bazinele mijlocii și inferioare ale Jiului, Oltului și Argeșului și pe unii afluenți ai Prutului.

Formaţiunile de gheaţă (predominant gheață la maluri, năboi, pod de gheață), existente pe râurile din Maramureș, estul Transilvaniei, bazinul superior al Argeșului și bazinul Siret au fost în diminuare, restrângere și eliminare.

Se situează peste **COTA DE INUNDAȚIE** râul Tur la stația hidrometrică Micula (310+4)-jud. SM (sector îndiguit).

**Debitele vor fi în creștere** datorită precipitațiilor lichide prognozate, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Lăpuș şi bazinul superior al Someşlui și staționare pe celelalte râuri.

Formațiunile de gheață (gheață la maluri, năboi, pod de gheață) existente vor fi în diminuare, restrângere şi eliminare, putând produce prin evoluția lor variații artificiale de niveluri și debite pe unele sectoare de râu.

Ca urmare a propagării viiturilor formate anterior se mai poate situa peste **cotele de atenȚie** cursul inferior al râului Tur.

**DUNĂRE**

**Debitul la intrarea în ţară** (secţiunea Baziaş) în intervalul 16-17.02.2022 **a fost staţionar, având valoarea de 4400 m3/s**, sub media multianuală a lunii **februarie (5300 m3/s).**

În aval de Porţile de Fier debitele au fost în creștere.

**Debitul la intrarea în ţară** (secţiunea Baziaş) **va fi** **în creştere (4500 m3/s).**

În aval de Porțile de Fier debitele vor fi în creștere.

**Alimentări cu apă**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a municipiului București:

-r. Argeș: Ac. Zavoiul Orbului 18.0 mc/s;

-r. Dâmbovița: ac. Văcărești: 4 mc/s;

-CA2: 2.0 mc/s;

-Deriv. Mircea Vodă: 1 mc/s.

**A.B.A. Crişuri**

Debitul râului Barcău în secţiunea Nuşfalău este 2.02 mc/s.

Debitul râului Crişul Alb în secţiunea Crişcior este 6.61 mc/s.

**2.** **Situaţia meteorologică în intervalul 16.02.2022, ora 08.00 –17.02.2022, ora 06.00**

**Administraţia Naţională de Meteorologie (A.N.M.) a emis în data de 16.02.2022, la ora 11:00, atenționarea meteorologică nr.17-COD GALBEN:**

**-intensificări ale vântului și viscol la altitudini mari în intervalul 17.02.2022, ora 06:00–18.02.2022, ora 20:00:** ,,în intervalul menționat, la început în nordul Carpaților Orientali și în Munții Apuseni, apoi și în restul zonei montane, vântul va avea intensificări, cu viteze de peste 70...80 km/h. La altitudini mari, vântul va sufla tare, cu peste 100 km/h, temporar va fi viscol, iar vizibilitatea scăzută. În masivele nordice local ninsorile vor fi moderate cantitativ.”

**-intensificări ale vântului în intervalul 17.02.2022, ora 08:00–18.02.2022, ora 06:00:**,,în intervalul menționat, în nord-vestul țării vântul va avea intensificări cu rafale ce vor depăși 55...65 km/h și izolat 70 km/h. Intensificări ale vântului vor fi și în restul teritoriului, cu viteze în general de 45...55 km/h. Pe parcursul zilei de vineri (18 februarie) vor fi intensificări ale vântului în majoritatea regiunilor, cu viteze de peste 45...55 km/h, iar pe arii restrânse, îndeosebi în cele centrale, estice și sudice, rafalele vor depăși 70 km/h.”

Această atenționare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:* ***ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MARAMUREŞ, MEHEDINŢI, MUREŞ, NEAMŢ, PRAHOVA, SATU MARE, SĂLAJ, SIBIU, SUCEAVA, TIMIŞ, VÂLCEA şi VRANCEA*** (27 de prefecturi)***-COD GALBEN.***

**În ţară** vremea s-a răcit în vest, sud-vest și parțial în centru, în timp ce s-a încălzit în rest, însă la nivelul întregii țări valorile termice au fost în continuare peste mediile climatologice caracteristice perioadei, chiar cu mult în sud-est, unde au fost abateri pozitive de 13...15 grade. Cerul a fost variabil, mai mult senin noaptea în sud-est și est, dar a prezentat înnorări temporar persistente în rest. A plouat slab local în Oltenia și pe arii mai restrânse în Banat, Crișana, Maramureș, Transilvania și nord-vestul Munteniei. În Carpații Meridionali, Occidentali și în nordul Carpaților Orientali au fost precipitații mixte. Vântul a suflat slab și moderat, cu ușoare intensificări în nord-vest și sud-est, iar spre sfârșitul intervalului s-a intensificat în zona montană înaltă, unde rafalele au depășit 60...70 km/h, spulberând trecător zăpada. Stratul de zăpadă era prezent la munte, unde măsura peplatformele stațiilor meteorologice până la 208 cm în Munţii Făgăraş, la peste 2000 m altitudine, local în Maramureș (până la 20 cm) și pe suprafeţe restrânse în Transilvania (până la 8 cm). Temperaturile maxime s-au încadrat între 3 grade la Câmpeni și 19 grade la Călărași, iar la ora 06 valorile termice erau cuprinse între -3 grade la Cluj Napoca și 7 grade la Săcuieni, Sulina și Constanța-dig. S-a semnalat ceață pe suprafețe mici, dimineața în depresiuni și pe litoral, iar noaptea în Banat, Transilvania, Muntenia și în extindere în Oltenia.

**Observație:** în intervalul de diagnoză au fost în vigoare 9 atenționări cod galben pentru fenomene meteorologice periculoase imediate, 3 emise de către SRPV Sibiu, câte 2 emise de către SRPV Cluj și SRPV Constanța și câte 1 emisă de către SRPV Timișoara și SRPV Craiova.

**La Bucureşti** vremea a fost predominant frumoasă și a continuat să se încălzească. Cerul a fost variabil, iar vântul a suflat slab până la moderat. Temperatura maximă a fost de 16 grade la Afumați și Băneasa și 17 grade la Filaret (valori cu 11...12 grade mai mari decât cele climatologic specifice datei), iar la ora 06 se înregistrau 3 grade la Filaret, 4 grade la Băneasa și 6 grade la Afumați.

**3. Prognoza meteorologică în intervalul 17.02.2022, ora 08.00–18.02.2022, ora 8.00**

**În ţară** valorile termice se vor situa cu mult peste cele normale în a doua decadă a lunii februarie, însă **vremea va fi vântoasă, în prima parte a intervalului îndeosebi în nord-vest, nord, centru și est, iar noaptea în toate regiunile.** Cerul va avea înnorări, ziua în jumătatea nordică a țării, apoi și în celelalte regiuni, iar aria precipitațiilor va fi în extindere. Acestea vor fi sub formă de ploaie, dar treptat vor deveni mixte în Maramureș, Transilvania și trecător în jumătatea de nord a Moldovei. **În zonele montane vor predomina ninsorile, la altitudini mari, pe alocuri, mai consistente și cu depunere de strat nou de zăpadă, iar vântul va sufla tare, cu rafale de peste 100 km/h, la început pe crestele Carpaților Orientali și ale Munților Apuseni, iar noaptea cu precădere în zona înaltă a Carpaților Meridionali, astfel că va fi viscol şi vizibilitate redusă. În zonele joase de relief vor fi viteze, în general, de 45...55 km/h şi pe arii restrânse, cu o probabilitate mai mare în nord-vest și centru, de peste 60 km/h.** Temperaturile maxime se vor încadra, în general, între 6 și 17 grade, cu cele mai ridicate valori în sud-est, iar cele minime vor fi cuprinse între -1 și 8 grade. În orele dimineţii vor fi condiţii de ceaţă.

**La Bucureşti** valorile termice se vor situa în continuare cu mult peste cele normale pentru a doua decadă a lunii februarie. Cerul va avea înnorări, iar pe parcursul nopții va crește probabilitatea ca trecător să plouă slab. Vântul va sufla slab și moderat (viteze de cel mult 40...45 km/h). Temperatura maximă va fi de 15...17 grade, iar cea minimă de 4...7 grade.

**4. Buletin nivometeorologic pentru perioada 16.02.2022, ora 20-17.02.2022, ora 20**

**Evoluția vremii în intervalul 15-16.02.2022**

Vremea a fost apropiată de normalul termic al perioadei. Cerul a fost variabil în cursul nopții, apoi s-a acoperit treptat din vestul și nordul țării în toate masivele și s-au semnalat precipitații slabe, ninsori în zonele înalte și ploi în cele joase, îndeosebi în masivele din vest și nord. Vântul a suflat slab și moderat, cu intensificări temporare de 60-65 km/h în

zona înaltă a Carpaților Meridionali. Local s-a semnalat ceață, asociată izolat și cu depunere de chiciură. Stratul de zăpadă a scăzut ușor la majoritatea stațiilor, cu 1-2 centimetri; o creștere ușoară s-a înregistrat în masivele din vest și

nord.

**Grosimea stratului de zăpadă în 16.02.2022, ora 14:00:**

**Carpaţii Meridionali:** 208 cm la Bâlea-Lac, 137 cm Vf. Țarcu, 133 cm la Vf. Omu, 115 cm la Cuntu, 51 cm la Parâng, 35 cm la Sinaia, 47 cm la Păltiniș, 19 cm la Predeal, 17 cm Fundata;

**Carpaţii Orientali:** 109 cm la Lăcăuți, 102 cm la Vf. Călimani, 85 cm la Bucin și Ceahlău-Toaca, 40 cm la Vf. Iezer, 28 cm la Penteleu, 25 cm la Poiana Stampei;

**Carpaţii Occidentali:** 99 cm la Stâna de Vale, 67 cm la Semenic, 27 cm la Vf. Vlădeasa 1800, 22 cm la Băișoara, 21 cm la Roșia Montană.

**Prognoza vremii în intervalul 16.02.2022, ora 20:00-17.02.2022, ora 20:00:**

Vremea se va menține mai caldă decât normalul termic al perioadei și va deveni în general vântoasă. Cerul va fi mai mult noros. Local în nordul Carpaților Orientali și Occidentali și pe arii mai restrânse în restul masivelor se vor semnala precipitații mixte, în general sub 10 l/mp, predominant sub formă de ninsoare în zonele înalte de peste 1800 m și sub formă de ploaie în cele joase. Vântul va prezenta intensificări îndeosebi din a doua parte a nopții în zona înaltă a Carpaţilor Orientali și în Munții Apuseni, unde rafalele vor depăși 80...90 km/h, apoi în cursul zilei de joi în întreaga zonă montană înaltă, cu rafale ce vor depăși 90…100 km/h, viscolind zăpada și reducând vizibilitatea. Se va semnala ceață, asociată și cu depuneri de chiciură pe creste. Ninsorile vor fi mai consistente în noaptea de joi pe vineri în toate masivele montane.

**Temperaturi prognozate în intervalul 16.02.2022, ora 20:00-17.02.2022, ora 20:00:**

**Peste 1800 m:** temperaturi minime: -8...-4 gr.C; temperaturi maxime: -4...0 gr.C;

**Sub 1800 m:** temperaturi minime: -4...-1 gr.C; temperaturi maxime: 0...6 gr.C;

**Vânt la peste 2000 m:** din sector sud-vestic la început, apoi vestic, cu viteze de peste 100…110 km/h;

**Izoterma de 0 grade**: la altitudini de 1300-1500 în masivele din vest și nord (Carpații Occidentali, jumătatea nordică a celor Orientali și vestul Meridionalilor).

De la 1700 m în urcare spre 2000 m în estul Carpaților Meridionali și în Carpații de Curbură.

**Evoluția stratului de zăpadă și a riscului de avalanșă**

**Munții Făgăraş RISC ÎNSEMNAT (3)**

Stratul de zăpadă este relativ stabilizat. Temperaturile diurne apropiate de zero grade au

favorizat umezirea sa ușoară în partea superioară la altitudini de peste 1800 m. Noaptea, acest strat ușor umezit va îngheța și va forma o crustă de suprafață. În profunzime stratul vechi este în mare parte îngheţat și compact. Vântul puternic va spulbera zăpada din zonele înalte, favorizând formarea unor noi plăci de vânt. Riscul declanșării avalanșelor se va menține **însemnat (3)** la altitudini mai mari de 1800 m, îndeosebi la supraîncărcări, ce pot produce fisurarea plăcile mai vechi de vânt și disloca unele depozite mai însemnate de pe văi.

Sub 1800 m altitudine, temperaturile diurne pozitive și precipitațiile mixte vor favoriza în

continuare umezirea zăpezii, îndeosebi în partea superioară. Stratul de zăpadă are dimensiuni mai reduse și prezintă o structură ușor instabilă în partea superioară a acestuia, iar pe văi se întâlnesc depozite mai însemnate de zăpadă. Riscul declanșării avalanșelor de dimensiuni relativ mici în etajul altitudinal 1500-1800 m va fi **moderat (2)** și poate apărea îndeosebi după-amiaza și la supraîncărcări, pe pantele cu depozite mai consistente de zăpadă.

**Munții Bucegi RISC ÎNSEMNAT (3)**

Stratul de zăpadă este în general stabilizat și ușor umezit pe pantele expuse soarelui de la altitudini aflate între 1800 și 2000 m. În zonele adăpostite sunt depozite însemnate. Vântul puternic va spulbera zăpada din zonele înalte, astfel încât va începe formarea unor noi plăci de vânt. Riscul declanșării avalanșelor se va menține **însemnat (3)**, îndeosebi la supraîncărcări care pot duce la fisurarea plăcilor mai vechi de vânt, dar izolat și spontan.

Sub 1800 m altitudine temperaturile diurne pozitive vor umezi zăpada în partea superioară, care este ușor instabilă. Deși în general stratul de zăpadă are dimensiuni reduse, pe văi sunt depozite însemnate de zăpadă. Riscul declanșării avalanșelor de dimensiuni mici la peste 1500 m este **moderat (2)** și poate apărea mai ales după-amiaza datorită temperaturilor pozitive, precum și la supraîncărcări, pe pantele cu depozite mai consistente de zăpadă.

**Munții Rodnei RISC MODERAT (2)**

La peste 1800 m se va depune un strat nou de zăpadă umedă la început și de dimensiuni destul de mici, peste stratul mai vechi, ușor stabilizat. Pe anumite pante și văi se regăsesc depozite mai consistente, iar în apropierea crestelor plăci de vânt de grosimi variabile. Vântul puternic va spulbera zăpada din zonele înalte, formând noi plăci de vânt. În profunzime, vechiul strat este îngheţat şi compact. La supraîncărcări, în zonele cu depozite mai consistente sau în zonele cu plăci recente de vânt, se pot declanșa avalanşe de dimensiuni mici și izolat medii, riscul fiind **moderat (2)**.

Sub 1800 m stratul de zăpadă are dimensiuni mai reduse, exceptând anumite pante, unde sunt acumulări datorate vântului, iar temperaturile diurne pozitive și precipitațiile mixte vor favoriza în continuare umezirea zăpezii în partea superioară. La suprasarcini, dar izolat și în mod spontan, zăpada umedă de la suprafață poate aluneca peste cea veche, ducând la declanșarea de avalanșe în general mici - **risc moderat (2)**.

**Munții Parâng–Șureanu RISC MODERAT (2)**

La peste 1800 m, stratul de zăpadă s-a stabilizat ușor, deși este ușor umezit pe pantele ce au fost expuse soarelui, iar în profunzime stratul mai vechi este îngheţat şi compact. În zonele adăpostite și pe văi sunt prezente depozite mai consistente de zăpadă. La supraîncărcări, dar izolat și spontan, după-amiaza, la altitudini apropiate de 1800 m și în zonele cu depozite și plăci mai vechi de vânt, se pot declanșa avalanşe de dimensiuni mici și izolat medii, riscul fiind **moderat (2)**.

Sub 1800 m stratul de zăpadă are dimensiuni mai reduse, iar temperaturile diurne pozitive vor umezi în continuare zăpada în partea superioară. Pe văi și în locurile adăpostite zăpada este acumulată în depozite mai mari. Mai ales la suprasarcini, dar și în mod spontan la orele amiezii, riscul de avalanșe va fi **moderat (2)**.

**Munții Țarcu–Godeanu RISC MODERAT (2)**

La peste 1800 m, zăpada este în mare parte stabilizată, dar este ușor umezită la suprafață,

îndeosebi pe pantele în general expuse soarelui. Pe văi sunt depozite mai însemnate de zăpadă. Vântul puternic va spulbera zăpada din zonele înalte, astfel încât va începe formarea unor noi plăci de vânt. La supraîncărcări, pe văile cu depozite însemnate și în zonele cu plăci vechi de vânt, se pot declanșa avalanşe de dimensiuni mici și izolat medii, riscul fiind **moderat (2)**.

Sub 1800 m stratul de zăpadă are dimensiuni mai reduse, iar temperaturile diurne pozitive și precipitațiile mixte vor umezi suplimentar zăpada în partea superioară. Pe văi și în locurile adăpostite zăpada este acumulată în depozite mai mari. Sub acțiunea unor suprasarcini, dar și spontan, după-amiaza, pe fondul menținerii temperaturilor diurne ușor pozitive, riscul de avalanșe va fi **moderat (2).**

**Munții Călimani – Bistriței – Ceahlău RISC MODERAT (2)**

La peste 1800 m stratul s-a stabilizat ușor. Pe anumite pante și văi se întâlnesc depozite consistente de zăpadă, iar în zonele înalte, spre creste, plăci de vânt mai vechi. Spre sol, stratul este în general stabilizat. Vântul puternic va spulbera zăpada din zonele înalte, astfel încât va începe formarea unor noi plăci de vânt. Riscul de declanșare a avalanșelor mici și izolat medii va fi **moderat (2)**, mai ales la supraîncărcări, care pot duce fisurarea plăcilor vechi de vânt și dislocarea depozitelor de pe văi.

Sub 1800 m altitudine, stratul de zăpadă are dimensiuni mai reduse și prezintă o structură ușor instabilă în partea sa superioară. Pe văi sunt depozite mai vechi, dar însemnate de zăpadă. Temperaturile diurne pozitive și precipitațiile mixte vor duce la umezirea suplimentară a zăpezii, îndeosebi în partea sa superioară, acest strat umezit putând aluneca ușor peste cel vechi. Riscul declanșării avalanșelor la altitudini de peste 1500 m va fi **moderat (2),** putând apărea atât spontan, mai ales după-amiaza, cât și la supraîncărcări, pe pantele cu depozite mai consistente de zăpadă.

**Munții Vlădeasa-Muntele Mare RISC MODERAT (2)**

Stratul superior al zăpezii va continua să se umezească datorită temperaturilor ușor pozitive și a precipitațiilor mixte slabe. Stratul de zăpadă este mai însemnat pe văi și pe versanții vestici, având o aderență mai slabă cu cel vechi, în general consolidat și compactat. Vântul puternic va spulbera zăpada din zonele înalte, formând noi plăci de vânt. Mai ales la supraîncărcări și izolat spontan după-amiaza se pot declanșa avalanșe de dimensiuni relativ mici, prin fisurarea plăcilor mai vechi de vânt. Riscul de avalanşe va fi **moderat (2)**, fiind prezent pe pantele mai înclinate și pe văile cu depozite mai însemnate de zăpadă.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC MODERAT (2)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **PARÂNG - ȘUREANU** | **RISC MODERAT (2)** | **RISC MODERAT (2)** |
| **ȚARCU – GODEANU** | **RISC MODERAT (2)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC MODERAT (2)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC MODERAT (2)** | **RISC MODERAT (2)** |
| **VLĂDEASA-MUNTELE MARE** | **RISC MODERAT (2** | **RISC MODERAT (2** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**S.G.A. Gorj** informează despre o posibilă poluare a Acumulării Turceni semnalată în data de 16.02.2022, la ora 10:20, manifestată printr-o culoare verde-gri-gălbuie a apei. Personalul S.G.A. Gorj s-a deplasat la fața locului pentru investigații, constatând că la cca 2 km în amonte de C.H.E. Turceni, pe malul stâng al râului Jiu, vegetaţia uscată (stufăriș) a fost incendiată, iar cenușa rezultată în urma arderii și resturile de vegetaţie intrate în putrefacţie au fost preluate de cursul de apă și au format o masă semicompactă în zona grătarelor C.H.E. Turceni. **Fenomenul de poluare nu se confirmă**.

**S.G.A. Alba și A.P.M. Alba** revin cuinformațiidespre poluarea râului Sebeș (afluent de stânga al râului Mureș) cu apă murdară, de culoare maronie, urât mirositoare, în zona municipiului Sebeş, în amonte de podul rutier A1, județul Alba, produsă în data de 08.02.2022. Personalul de specialitate din cadrul S.G.A. Alba s-a deplasat pe teren pentru investigaţii și a constatat o evacuare de apă prin conducta de deversare aparținând S.C. Kronospan Trading S.R.L., care forma o spumă abundentă la impactul cu malul stâng al râului Sebeș.

Reprezentanții S.G.A. Alba au recoltat probe de apă din 3 puncte: de la deversarea S.C. Kronospan Trading S.R.L. și din râul Sebeș, de la cca 100 m în amonte și de la 200 m în aval de această evacuare. Rezultatele analizelor probelor de apă sunt prezentate în tabelul de mai jos:

|  |  |  |  |  |  |
| --- | --- | --- | --- | --- | --- |
| Nr.crt. | Denumire secțiune prelevare data/ora prelevării | Râul Sebeș-amonte evacuare Kronospan Trading SRL-100 m, ora1120 | Râul Sebeș- aval evacuare Kronospan Trading SRL-pasarelă autostrada-200 m, ora1110 | Kronospan Trading SRL- evacuare directă în râul Sebeș ora1100 | Limite admise conf. Aut. de Gospodărire a Apelor nr. 367 din 01.11.2018, revizuită în 16.07.2019, valabilă. 09.01.2027 |
| 1 | pH | 6,0 | 5,9 | 5,2 | **6.5 – 8.5** |
| 2 | Amoniu | <LOQmg N /l | 0,054mg N /l) | 8,40mg **NH4+/l**  | **3** **mg NH4+/l** |
| 3 | O2mg/l | 12,9 | 12,3 | - | - |
| 4 | Temperatura0C | - | - | 13.0 | **35****0C** |
| 5 | Saturație oxigen % | 95,3 | 88,8 | - | - |
| 6 | Materii în suspensiemg/l | 10 | 15 | 704 | **35****mg/L** |
| 7 | CCO-Crmg/l | 10,8 | 27,5 | 4740 | **125****mg/l** |
| 8 | Substanțe extractibilemg/l | - | - | 41 | **20****mg/l** |
| 9 | Reziduu filtrabil uscatmg/l | 100 | 140 | 2402 | **2000****mg/l** |

Analizând rezultatele obținute pentru probele de apa recoltate, se constată:

-valori neconforme ale concentrațiilor indicatorilor analizați din apa uzată evacuată de catre S.C. Kronospan Trading S.R.L.: amoniu= 8,40 mg NH4+/l , materii în suspensie =704 mg/l, CCO-Cr=4740 mg/l, substanțe extractibile=41 mg/l, reziduu filtrabil uscat=2402 mg/l, față de limitele impuse prin Autorizația de Gospodărire a Apelor nr. 367 din 01.11.2018, revizuita în 16.07.2019, valabilă până la 09.01.2027; acestea evidențiază o încărcare specifică apelor uzate provenite din industria de prelucrare a lemnului;

-în secțiunea cursului de apă Sebeș, în aval de evacuarea apei uzate de către S.C. Kronospan Trading S.R.L. se constată o ușoară creștere a valorii concentrațiilor indicatorilor: amoniu, materii în suspensie, CCO-Cr și reziduu filtrabil uscat, comparativ cu concentrațiile determinate în proba de apă prelevată în amonte de evacuarea de apă uzată;

-datorită debitului mare al râului Sebeș (aproximativ 1,79 mc/s), comparativ cu debitul de apă uzată evacuat de către S.C. Kronospan Trading S.R.L. (cca 5-6 l/s), gradul de diluție al apei uzate este mare.

Nu a fost semnalată mortalitate piscicolă.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Bistrița-Năsăud și** **G.N.M.-C.J. Bistrița-Năsăud** revin cu informaţiidespreincendiul produs în data de 13.02.2022, la ora 01:25, care a afectat o suprafață de cca 50 mp la Centrul de Management Integrat al Deșeurilor Tărpiu, în partea de sud a Celulei 1, stins de către echipajele I.S.U. Bistrița-Năsăud la ora 13:40. În urma investigaţiilor s-a constatat că autoaprinderea deșeurilor s-a produs din cauza nerespectării condiţiilor din autorizaţia integrată de mediu, fapt pentru care **G.N.M.-C.J. Bistrița-Năsăud a aplicat o sancţiune contravenţională în valoare de 50 000 de lei.**

**Agenţia Naţională pentru Protecţia Mediului** informează că din rezultatele analizelor efectuate în data de 15.02.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile: B-1, B-4, B-5, B-6** (municipiul București), **B-7** (orașul Măgurele-jud. Ilfov)**, MS-2** (municipiul Târgu Mureș)**, MS-3** (orașul Luduș), **AB-1** (municipiul Alba Iulia), **AB-2** (municipiul Sebeș), **CJ-1, CJ-4** (municipiul Cluj-Napoca), **MM-3** (Firiza), **NT-1** (municipiul Piatra Neamț)**,** **NT-3** (comuna Tașca)**, AG-2** (municipiul Pitești)**, AG-6** (municipiul Câmpulung)**, TR-1 (**municipiul Alexandria)**, CL-2** (municipiul Călărași)**, GR-2** (municipiul Giurgiu)**, GJ-3** (orașul Turceni) **și DJ-3** (municipiul Craiova)**.**

1. **În domeniul solului şi vegetaţiei**

**Garda Forestieră Râmnicu Vâlcea** informează despre producerea în data de 14.02.2022 a trei incendii de litieră în județul Gorj, pe raza Ocolului Silvic Hurezani, primul izbucnit în zona comunei Berlești, la ora 09:00, suprafața afectată-10 ha, stins în aceeași zi, la ora 18:30, al doilea în zona comunei Stejari, la ora 10:00, suprafața afectata-17,5 ha, stins la ora 19:00, iar al treilea in zona comunei Bustuchin, la ora 10:50, suprafața afectată 18,6 ha, stins la ora 20:00. Pentru stingerea incendiilor au intervenit personalul silvic și cetățenii.

**Garda Forestieră Ploiești** informează despre producerea în data de 15.02.2022, la ora 15:00, a unui incendiu de litieră în județul Argeș, pe raza Ocolului Silvic Pitești, în zona comunei Moșoaia, care a afectat o suprafață de 1,5 ha. Incendiul a fost stins în aceeași zi, la ora 17:10, de către personalul silvic, pompierii militari, polițiști și cetățeni.

**Garda Forestieră Suceava** informează despre producerea în data de 12.02.2022, la ora 16:45, a unui incendiu de litieră în județul Bacău, pe raza Ocolului Silvic Zeletin, în zona comunei Glăvănești, care a afectat o suprafață de 0,5 ha dintr-o plantație antierozională de salcâm. Incendiul a fost stins în aceeași zi, la ora 18:30, de către personalul silvic și cetățeni.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.